富臨集團

富臨集團係香港連鎖酒樓集團，1992年成立，嗰時喺深圳晶都酒店做行政總裁嘅大哥楊潤全決定返香港同兩個細佬楊維同楊潤基夾份喺大角嘴開富臨火鍋食館，主打打甂爐，及後又以燒鵝作為招牌菜。2001年集團喺觀塘區開設第一間富臨漁港。2002年陶源酒家成立。2005年囍臨門酒家亦相繼成立。

而家集團喺港九新界都有分舖，主要賣廣府菜，無論燒鵝、海鮮、打甂爐都出名。而家重有做埋韓式餐廳同茶餐廳。

旗下牌子
陶源酒家 (鮑魚專門店)
富臨漁港
富臨酒家
富城火鍋海鮮專家
富臨皇宮
富臨粵之味
富臨
富臨薈
富城火鍋海鮮酒家
囍臨門酒家
金皇廷囍宴
皇室①號囍臨門
正冬火煱料理
正冬魚塘公
正東燒豬料理
饕鍋物台灣手工火鍋
四季文昌
大家姐雲南米線
加多樂餐廳
龍門冰室
新苑酒家
新馥海景宴會廳
新馥酒家
小富臨
海里鮮蒸氣石窩
正東胡同烤豬
新苑酒家
金滿會
炑八韓烤
炑八Taste
炑八韓烤親子餐廳
柞木炭家
濟州燒肉食堂
漢拏山
BANCHAN and COOK
COTI 甜舍
Foodeli 、Foodmaze
Foodeli係富臨集團旗下首個美食廣場品牌，2019年7月9號喺元朗YOHO MALL形點開幕，喺13個餐飲品牌之中，其中3個品牌係由富臨自營嘅，場內一共提供逾280個座位。另外，Foodmaze就係富臨集團2021年12月開嘅另一個美食廣場品牌。

而已結束嘅業務包括一代日式料理同金皇海鮮酒家。

事件

鯰魚扮石斑
2017年，富臨旗下食肆賣嘅「粟米石斑塊」，被揭發唔係石斑而係鯰魚，被控違反《商品說明條例》，最後佢向律政司保證唔會再犯，又將味餸改名做「粟米魚塊」。

反修例運動風波：被指支持暴力襲擊和平示威者 
2019年，反修例運動爆發，8月11號港島東示威期間，有好多「福建幫」駐守喺富臨集團旗下一間酒樓入面，有報導指，呢班人本來打算喺遊行當日好似七二一元朗恐怖襲擊事件嘅白衣人咁對付反修例嘅和平示威者，但由於當日有成170萬遊行人士，行動只能作罷。支持泛民主派嘅示威者就認為富臨同呢班「福建幫」有密切關係，呼籲杯葛富臨旗下所有食肆。網上一度傳出宜臨「全線結業」嘅流言。而去到11月，富臨三大品牌夾埋有成11間舖執笠。

龍門冰室合作關係破裂

香港市面嘅龍門冰室，而家分別由創辦人張俊傑同富臨集團經營，兩邊招牌、裝修格局同餐牌都大致一樣。根據創辦人張俊傑嘅講法，2018年富臨集團想同佢合作，喺佢同意下喺屯門海麗花園開分店，但之後富臨未經佢同意就喺香港仔開多間分店，又喺富臨集團嘅年報話「龍門冰室」係佢哋嘅品牌，令到張俊傑好唔滿意。對於呢啲指控，富臨集團一路都無回應過。不過富臨集團網站「富臨品牌」嗰版就已經見唔到有列出「龍門冰室」個名。2019年反修例運動爆發而引發杯葛富臨嘅事件，令創辦人張俊傑公開同富臨集團割席，話富臨名下嘅2間分店係「假龍門」，同佢無任何關係。

富臨集團

香港酒樓